ཤེ་ལའོ་ཤང་གི་ལྕང་པ་གྲོང་སྡེའི་འདབས་ཀྱི་རི་གཟར་པོ་ཐོག་གི་གཞུང་ལམ་བགྲོད་དེ་མཐར་ལུང་པ་ཞིག་ནང་སླེབས།གཞན་གྱི་ཁ་ནས་གྲོང་སྡེ་འདིའི་ནང་ཆགས་པའི་ཡུལ་མི་ནི་མི་ཉག་པ་རེད་ཅེས་གོ་མྱོང་བས།ཁམས་ཕྱོགས་ཀྱི་མི་ཉག་ས་ཁུལ་དང་འདྲ་བའི་ཁང་པ་དང་ཡུལ་མི་ཨེ་མཐོང་བལྟས་ཀྱང་ཅི་ཡང་མ་མཐོང་།རི་འདབས་སུ་སླེབས་དུས་ལམ་འགྲམ་ལ་ཨེར་སུག་བོད་མི་ལྟར་མགོ་རས་དཀར་པོ་དཀྲིས་པའི་བུད་མེད་གཉིས་དང་ཐུག་བྱུང་།རླངས་འཁོར་ལས་བབས་ཏེ་ཁྱེད་གཉིས་ཨེར་སུག་བོད་པ་ཨེ་ཡིན་ཞེས་དྲིས་པར།དེ་གཉིས་ཀྱིས་སྐད་མཐོན་པོས་མིན།ངེད་གཉིས་མི་ཉག་པ་ཡིན་ཟེར།ས་ཆ་འདི་ན་མི་ཉག་གྲོང་སྡེ་ཞིག་ཡོད་ཅེས་པ་དེ་གང་ན་རེད་དྲིས་དུས།རི་འགོར་ཆགས་པའི་གྲོང་སྡེ་དེ་གཉིས་རེད་ཟེར།ས་ཆ་འདིའི་ཡུལ་མི་ཚོའི་སྐད་དང་ཆ་ལུགས་ལ་རྒྱུས་ལོན་བྱེད་ཆེད།ང་ཚོ་སོང་མ་མྱོང་བས་ཁྱེད་གཉིས་ང་ཚོ་དང་མཉམ་དུ་འགྲོ་སྟེ་ལམ་སྟོན་རོགས་བྱེད་ན་ཨེ་ཆོག་ཅེས་རེ་བ་བཏོན་དུས།མོ་གཉིས་ཀྱིས་ཕན་ཚུན་དགོད་ཙམ་བྱས་རྗེས་རླངས་འཁོར་ནང་འཛུལ་བྱུང་།